Մարդկությունը ընդհանուր լեզվի կարիք ունեցել է բոլոր ժամանակներում: Դեռևս հին դարերում որոշ ազգային լեզուներ ընդհանուր լեզվի դեր են կատարել, քանի որ բազմալեզվությունը հաճախ խոչընդոտել է միջազգային կապերին ու համագործակցությանը: Այսօր այդպիսի դեր են կատարում աշխարհում մեծ տարածում ստացած անգլերենը, ռուսերենը և մի քանի այլ ազգային լեզուներ: Սակայն միջազգային լեզվի համբավ վայելող լեզուները սովորաբար միաժամանակ օգտագործվել են որպես քաղաքական ու տնտեսական ճնշման միջոց, ինչը պատճառ է դարձել արհեստական լեզվի բազմաթիվ (ավելի քան 900) նախագծերի ստեղծմանը: Այդպիսի լեզուներից միայն էսպերանտոն է, որ երկար տարիների ընթացքում ապացուցել է իր կենսունակությունը և մրցակիցների մեջ հաղթող ճանաչվել: